Salvador Dalí Salvador Domènec Felip Jacint Dalí i Domènech, Markiż ta' Púbol (Figueres, 11 ta' Mejju 1904 – Figueres, 23 ta' Jannar 1989) kien pittur Spanjol surrealista li ħadem ukoll bħala skultur, kittieb, fotografu, reġista, disinjatur u xeneġġjatur. Dalí kellu ħila kien fil-pittura u fid-disinn, imma famuż ukoll għall-immagini suġġestivi u bizzarri tax-xogħlijiet surrealisti tiegħu. Is-sengħa pittorika tiegħu ġiet attribwita għall-influwenza li kellhom fuqu il-maestri tar-Rinaxximent. Waħda mix-xogħlijiet l-aktar famużi tiegħu, "Il-persistenza tal-memorja," pinġieha fl-1931. It-talent artistiku tiegħu, Dalí esprimieh f'bosta oqsma oħra, fosthom iċ-ċinema, l-iskultura u l-fotografija, fejn ikkollabora ma' artisti ta' kull settur. Kien jattribwixxi ""l-imħabba għal kull mhu indurat u eċċessiv, il-passjoni tiegħi għal-lussu u l-imħabba għall-ilbies orjentali"" għal ""dixxendenza Għarbija"", għax kien isostni li l-antenati tiegħu kienu ġejjin mill-Għarab ta' Spanja. Dalí kien mogħni b'immaġinazzjoni kbira u kien iħobb l-imġiba stramba u grandjuża. Il-maniera eċċentrika tiegħu u l-imġiba diretta biex tattira l-attenzjoni tal-pubbliku xi minn daqqiet iżjed kienu jiġbdu aktar attenzjoni mill-arti tiegħu. Dan kien jinkwieta lil dawk li kienu japprezzaw l-arti tiegħu u jdejjaq lill-kritiċi.. Salvador Dalí twieled fil-11 ta' Mejju 1904 fil-belt ta' Figueres, fir-reġjun tal-Alt Empordà fil-Katalonja, qrib il-fruntiera Franċiża. Ħuh il-kbir, li ukoll kien jismu Salvador (twieled fit-12 ta' Ottubru 1901), miet bil-meninġite disa' xhur qabel, fl-1 ta' Awwissu 1903. Missieru, Salvador Dalí i Cusí, avukat u nutar, kien jemmen fid-dixxiplina, imma r-riġidità tiegħu kienet ittaffiha ommu, Felipa Domènech i Ferrés, li kienet tinkoraġġixxi l-aspirazzjonijiet artistiċi ta' binha.